महिला हॉकी : भारत ने आयरलैंड को 2-1 से हराया  
भारतीय महिला टीम ने शानदार वापसी करते हुए चार देशों के हॉकी टूर्नामेंट में आयरलैंड को 2-1 से हराकर फाइनल में पहुंचने की उम्मीदें कायम रखी हैं।
भारतीय महिला टीम ने शुरुआती मैच हारने के बाद शानदार वापसी करते हुए चार देशों के हॉकी टूर्नामेंट में आयरलैंड को 2-1 से हराकर फाइनल में पहुंचने की उम्मीदें कायम रखी हैं।  भारतीय टीम हाफ टाइम तक अनुराधा थोकचोम (छठा) और डिफेंडर जसप्रीत कौर (33वां) के गोल के दम पर 2-0 से आगे थी। आयरलैंड के लिए 44वें मिनट में क्लिडना सार्जेंट ने गोल किया।  इस जीत के साथ भारत की फाइनल में पहुंचने की उम्मीदें कायम हैं। उसे अब आखिरी राउंड राबिन मैच में शनिवार को दक्षिण अफ्रीका को हराना होगा।  भारत ने छठे मिनट में बढ़त बनाई जब मिडफील्डर किरणदीप कौर ने आयरलैंड के दो डिफेंडरों को छकाते हुए गेंद थोकचोम को सौंपी जिसने विरोधी गोलकीपर पामेला स्मिथ को चकमा देकर गोल कर दिया। ब्रेक से दो मिनट पहले जसप्रीत ने दूसरा गोल किया।  दूसरे हाफ के आठवें मिनट में हालांकि आयरलैंड ने सार्जेंट के गोल के दम पर वापसी की। इसके बाद आयरिश टीम कोई गोल नहीं कर सकी।  एक अन्य मैच में अर्जेंटीना ने मेजबान दक्षिण अफ्रीका को 2-1 से हराकर लगातार दूसरी जीत दर्ज की।